*For idrettshallen på Ekebergåsen, se* Ekeberghallen
Kai- og industrianleggene på Sjursøya øst i havnebassenget utenfor Oslo (Sydhavna). Den nordre inngangen til Ekeberghallene, lagerhallene som ble sprengt ut og innreda i Ekebergåsen på 1950- og 1960-tallet, ligger ved kaiområdet omtrent midt i bildet. Foto: 2015 
**Ekeberghallene**, også kalt **Ekeberganlegget**, er et fjellanlegg med industri- og lagerhaller i Ekebergåsen i Oslo. Det omfatter 48 haller som blir leid ut til ulike næringsvirksomheter. Hallene ble sprengt ut på 1950-tallet og er eid av AS Ekeberganlegget.

Beliggenhet og størrelse
------------------------

Ekeberghallene ligger ved Oslo havn nedenfor Ekebergskråninga mot Oslofjorden, det vil si ved Sydhavna mellom Sjursøya og Bekkelaget lengst øst i fjordbassenget utenfor byen. «Inngang nord» har gateadresse Kongshavnveien 26 og ligger rett innafor kai- og industrianlegga på Sjursøya. Atkomsten går via Mosseveien (E18).

Ekeberganlegget består av 48 lagerhaller som er fordelt på to plan og går 130 meter inn i fjellet. Hver hall er på 675 kvadratmeter og hele anlegget på 23 000. Hallene har regulerbar temperatur og luftfuktighet.

Historikk
---------

Sjursøya i Oslo sett fra sør i 1956. Arbeidene med Ekeberganlegget kan anes som steinfyllinger langs Oslofjorden helt til høyre i bildet. Foto: Widerøes Flyveselskap / Tveit-Hansen / Oslo byarkiv 
Behovet for bedre lagringsmuligheter for næringslivet i Oslo ble stadig tydeligere på 1940-tallet. Sivilingeniør Haakon Eeg-Henriksen (1892–1974), en ledende entreprenører i Norge etter krigen, foreslo derfor å bygge lagerhaller i Ekebergåsen. I 1948 ble aksjeselskapet Egeberganlegget etablert. Planene omfatta også tilfluktsrom.

Fordi stedet mangla strandsone, måtte arbeiderne til å begynne med bruke lekter for å komme til. Steinmassene fra fjellet ble brukt til å fylle opp langs vannet og lage nytt kaianlegg. Inne i kjempehallen ble det bygd en bygning i jern og betong over to etasjer.

Hallene ble tatt i bruk fra omkring 1956.  Alle sprengingsarbeider og innredning var ferdig i 1965. Anlegget kosta 18 millioner kroner, og arbeidet ble utført av H. Eeg-Henriksen A/S.

I tilknytning til tunnel- og hallanlegget ble det også oppført en administrasjons- og kontorbygning for leiefirmaene, et bygg på sju etasjer som ble tegna av John Engh og Peer Qvam og sto ferdig i 1957–1958.

Hele anlegget tilfaller Oslo havnevesen når konsesjonstida på seksti år utløper.

* Fra arbeidet med Ekeberghallene i 1955. Foto: NÅ/ArkivverketFra arbeidet med Ekeberghallene i 1955. Foto: *NÅ*/Arkivverket
* Fra tunnelarbeidet i Ekeberghallene i 1955. Foto: Billedbladet NÅ/Arkivverket, DigitalarkivetFra tunnelarbeidet i Ekeberghallene i 1955. Foto: *Billedbladet NÅ*/Arkivverket, Digitalarkivet
* Fra arbeidet med Ekeberghallene i 1955. Foto: NÅ/ArkivverketFra arbeidet med Ekeberghallene i 1955. Foto: *NÅ*/Arkivverket
* Fra arbeidet med Ekeberghallene i 1955. Foto: NÅ/ArkivverketFra arbeidet med Ekeberghallene i 1955. Foto: *NÅ*/Arkivverket

Annet
-----

Betegnelsen «Ekeberganlegget» er også brukt om idrettsbanene på Ekebergsletta og Ekeberg idrettshall som åpna i 1973, og det nye veisystemet fra Bispelokket over Sørenga mot Mosseveien som stod klart 1995, med blant annet Ekebergtunnelen fra Sørenga til Lodalen.

I Ekebergfjellet er det også andre tunneler og utsprengte rom, deriblant bombesikre lagre i forbindelse med oljhavna på Sjursøya (Ekeberg oljelager fra 1966 og Ekeberg Tank fra 1975). []

Referanser
----------

1. 1 2  Nedlagte AS Forenede Gårders bilde av «AS Ekeberganlegget Inng. nord, Kongshavnveien 26» i juni 2016
2. ↑  AS Ekeberganlegget i Brønnøysundregistrene
3. ↑  proff.no om Ekeberganlegget[*død lenke*]
4. ↑  Kongshavnveien 26
5. ↑  *Kjenn din havn* (Oslo havnevesen, 1993) side 21
6. 1 2  *Oslo byleksikon* (utgitt 2000) side 118
7. 1 2 3 4 5  Lokalhistoriewiki.no om Ekeberganlegget
8. ↑  *Astrup & søn A/S 1857–1997 : en 140-årig handelsbedrift sett i historisk perspektiv* side 92
9. 1 2  *Oslo byleksikon* (utgitt 1966) side 99]
10. ↑  *Illustrert norsk næringsleksikon : hva er hva i næringslivet? : Oslo* (utgitt 1964) side 172
11. ↑  *Et dykk inn i Ekebergåsens hemmeligheter* (2012)

Eksterne lenker
---------------

* (en) Ekeberganlegget – kategori av bilder, video eller lyd på Commons
* Filmopptak fra «6. Oslo. Ekeberganlegget» i *Filmavisen 26. 12. 1957*

|  |  |
| --- | --- |
| Oppslagsverk/autoritetsdata | Oslo Byleksikon
 |